Sacrosanctæ æcclesie sancti Petri Cluniensis, qua domnus Heymarmardus abba ad regendum habere videtur, ego Hugo, gratia Dei comes, ob memoriam Dei omnipotentis, ut animam meam eripere dignetur a penis inferni, pro ipso amore dono ad ipsam casam Dei æcclesiam unam, quæ est fundata in pago Lucdunense, in honore beati Martini confessoris, et est sita in villa Romanis; et faciant habitatores sancti Petri Cluniensis de ipsa æcclesia, cum presbiteratu ibidem pertinente, quicquid facere voluerint; alias res ad ipsam villam pertinentes similiter ibi dono, eo tenore dum advixero usum et fructum habeam; post meum decessum ibi perveniant, nullo contradicente. Si quis autem donationem istam contradixerit, auri libras IIII componat, et inantea donatio ista stabilis maneat, et nullus de ipsis rebus feu nec precariam inde habere presumat, nisi tantum ad mensam fratrum. Sig. domni Hugonis comitis, Leotaldi comitis, Bovoni, Heynrici, Agulfi, Leodegarii, Rotberti, Josberti, Vuicheranni. Data per manum Berardi, sub feria IIII, X kalendas decembris, anno VI regnante Gonrado rege, qui de eadem donatione preceptum jussit fieri et sigillo suo insigniri.